b'\n_START_ARTICLE_\nPijus XI\n_START_SECTION_\nBiografija\n_START_PARAGRAPH_\nGim\xc4\x97 1857 m. gegu\xc5\xbe\xc4\x97s 31 d. mok\xc4\x97si Grigaliaus universitete, Romoje. Dirbo Milano seminarijoje. 1907 m. tapo vyriausiuoju bibliotekininku. 1911 m. Popie\xc5\xbeius Pijus X j\xc4\xaf paskyr\xc4\x97 Vatikano bibliotekos ir prefekto pavaduotoju._NEWLINE_1918 m. popie\xc5\xbeiaus Benedikto XV buvo paskirtas apa\xc5\xa1tali\xc5\xa1kuoju vizitatoriumi Lenkijai ir Lietuvai. 1919 m. A. D. Achille Ratti buvo pakeltas arkivyskupu ir paskirtas nuncijumi Lenkijoje. Tuo pat metu jis liko ir Vatikano apa\xc5\xa1taliniu vizitatoriumi Lietuvai. 1921 m. A. D. Achille Ratti pakeltas kardinolu. 1922 m. vasario 6 d. buvo i\xc5\xa1rinktas 259-uoju katalik\xc5\xb3 popie\xc5\xbeiumi._NEWLINE_A. D. Achille Ratti 1920 m. bent du kartus lank\xc4\x97si Lietuvoje \xe2\x80\x93 Vilniuje, Kaune, Kai\xc5\xa1iadoryse. 1922 m. popie\xc5\xbeius Pijus XI pripa\xc5\xbeino Lietuvos valstyb\xc4\x99 de jure. 1926 m. Pijaus XI apa\xc5\xa1taline konstitucija Lituanorum gente buvo \xc4\xafkurta pirmoji savaranki\xc5\xa1ka Lietuvos ba\xc5\xbenytin\xc4\x97 provincija su arkivyskupo metropolito sostu Kaune, 1927 m. rugs\xc4\x97jo 27 d. buvo pasira\xc5\xa1ytas Vatikano ir Lietuvos santykius apibr\xc4\x97\xc5\xbeiantis susitarimas \xe2\x80\x93 konkordatas._NEWLINE_Per pontifikato metus Pijus XI paskelb\xc4\x97 tris de\xc5\xa1imtis enciklik\xc5\xb3, pastat\xc4\x97 Vatikano muziejaus Pinakotek\xc4\x85, atnaujino bibliotek\xc4\x85 ir archyv\xc4\x85, inicijavo Ba\xc5\xbeny\xc4\x8dios istorijos \xc5\xa1altini\xc5\xb3 publikavim\xc4\x85, pasmerk\xc4\x97 totalitarinius re\xc5\xbeimus ir j\xc5\xb3 ideologij\xc4\x85 Rusijoje, Italijoje, Vokietijoje, protestavo prie\xc5\xa1 \xc5\xbeyd\xc5\xb3 persekiojimus, sudar\xc4\x97 beveik dvi de\xc5\xa1imtis tarptautini\xc5\xb3 sutar\xc4\x8di\xc5\xb3 tarp \xc5\xa0ventojo Sosto ir kit\xc5\xb3 valstybi\xc5\xb3. Pasibaigus kelis de\xc5\xa1imtme\xc4\x8dius trukusiam konfliktui su Italija, popie\xc5\xbeiaus Pijaus XI vardu Vatikano valstyb\xc4\x97s sekretorius P. Gasparri 1929 m. pasira\xc5\xa1\xc4\x97 su Italijos ministru pirmininku B. Musoliniu Laterano susitarimus, kuriais buvo pripa\xc5\xbeintas Vatikano valstyb\xc4\x97s suverenitetas bei sureguliuoti Vatikano ir Italijos santykiai._NEWLINE_1931 m. vasario 12 d. \xc4\xafk\xc5\xabr\xc4\x97 Vatikano radij\xc4\x85.'